Številka: 0130-5/2022/18

Datum: 14. 3. 2022

#  **POROČILO O DELU URADNIŠKEGA SVETA ZA LETO 2021**

1. **Tematski del**

V skladu z Zakonom o javnih uslužbencih (v nadaljevanju: ZJU) med temeljne naloge Uradniškega sveta sodijo skrb za izvajanje izbire z zakonom taksativno določenih uradnikov na položajih, dajanje mnenj o predpisih, ki urejajo uradniški sistem in položaj uradnikov in sprejetje kodeksa etike javnih uslužbencev v državnih organih in upravah lokalnih skupnosti. V letu 2021 se je Uradniški svet zaradi poteka mandata tretji sestavi na novo konstituiral in začel delovati v četrti sestavi, ne glede na to pa se je v zadnjih mesecih tretje sestave zaključil proces prenove Standardov strokovne usposobljenosti z merili za izbiro in metodami preverjanja usposobljenosti uradnikov na položajih v državni upravi (v nadaljevanju: Standardi strokovne usposobljenosti), ki ga je Uradniški svet začel že leta 2016 in ki se je nanašal predvsem na posodobitev izbirnega postopka oz. uskladitev le-tega z novo vzpostavljenim kompetenčnim modelom.

* 1. ***Sprememba Standardov strokovne usposobljenosti***

Kot je bilo že navedeno so bili v februarju 2021 po večletni razpravi in tehtnemu premisleku sprejeti novi Standardi strokovne usposobljenosti[[1]](#footnote-1) z veljavo za vse posebne javne natečaje, objavljene po 1. 5. 2021. Na Ministrstvu za javno upravo je bil v smislu ciljev Strategije razvoja javne uprave 2015 – 2020 v letu 2019 uspešno zaključen projekt vzpostavitve kompetenčnega modela, ki je zasledoval specifični cilj operacije **Učinkovito upravljanje zaposlenih**, to je dvig usposobljenosti in integritete zaposlenih v javni upravi preko nadgradnje sistema upravljanja s kadri in usposabljanji, projekt vzpostavitve kompetenčnega modela pa je ukrep, s katerim se je zasledovalo strateški cilj, to je izboljšanje upravljanja človeških virov. Znotraj navedenega projekta so bile prepoznane tako zahtevane temeljne kompetence kot tudi vodstvene kompetence[[2]](#footnote-2), ki jim je Uradniški svet pri oblikovanju novih standardov strokovne usposobljenosti v celoti sledil in se v postopku pred posebno natečajno komisijo oz. v okviru psihološkega testiranja tudi presojajo.

Standardi tako v celoti sledijo modelu kompetenc za zaposlene v državni upravi in kot noviteto uvajajo testiranje vodstvenega potenciala. Standardi strokovne usposobljenosti so razdeljeni na štiri elemente, in sicer:

1. vrednost vizije razvoja organizacijske enote ali organa;
2. strokovna znanja ter razumevanje poslanstva položaja, za katerega kandidira in organizacijske enote ali organa v sistemu;
3. razvitost temeljnih kompetenc;
4. izraženost vodstvenega potenciala.

Ker se z novimi Standardi strokovne usposobljenosti v izbirnem postopku presojajo tudi kompetence kandidatov, so se člani Uradniškega sveta udeležili usposabljanja v zvezi z izvedbo selekcijskih intervjujev ter presoje kompetenc, ki ga je organizirala in izvedla Upravna akademija.

* 1. ***Nova sestava Uradniškega sveta in volitve v Uradniški svet***

V letu 2021 se je iztekel šestletni mandat tretji sestavi Uradniškega sveta. V ta namen je strokovna služba MJU s tem seznanila vse upravičene predlagatelje - predsednika republike, reprezentativne sindikate dejavnosti oziroma poklicev v organih in vlado oz. ministra za javno upravo ter izvedla volitve v Uradniški svet.

Tri člane uradniškega sveta namreč izmed sebe izvolijo uradniki z nazivom prve in druge stopnje v organih državne uprave, in sicer na neposrednih in tajnih volitvah. V letu 2021 je bilo 2750 volilnih upravičencev, ki so imeli pravico voliti in kandidirati za člane uradniškega sveta. Predsednik republike je 30. 3. 2021 razpisal volitve v Uradniški svet in imenoval volilno komisijo. Volitve članov uradniškega sveta je treba izvesti tako, da je vsem volilnim upravičencem zagotovljeno tajno glasovanje, kar se zagotovi z izvedbo neposrednih volitev. Volitve so potekale 1. 6. 2021. Omogočeno je bilo tudi glasovanje po pošti, in sicer tako volilnim upravičencem v Sloveniji kot tudi diplomatom in drugim volilnim upravičencem, ki so bili napoteni na delo v tujino. Za člane Uradniškega sveta so bili izvoljeni Andrej Verhovnik Marovšek, mag. Katarina Hočevar in Rastko Rafael Kozlevčar.

Kot upravičen predlagatelj je predsednik republike v Uradniški svet imenoval dr. Albina Igličarja, mag. Heleno Kamnar in dr. Andreja Kohonta[[3]](#footnote-3), reprezentativni sindikati dejavnosti oziroma poklicev v organih pa Radivoja Uroševiča in Dušana Pečnika[[4]](#footnote-4). Na predlog ministra za javno upravo je Vlada Republike Slovenije v Uradniški svet imenovala Sebastjana Apata, Renato Martinčič, dr. Vido Čadonič Špelič in Aleksandra Volaša.

Konstitutivna seja Uradniškega sveta je potekala 30. 8. 2021. Člani so s tajnim glasovanjem soglasno za predsednika izvolili Andreja Verhovnika Marovška. Na podlagi 9. člena Poslovnika Uradniškega sveta je predsednik za svojo namestnico predlagal mag. Heleno Kamnar, kar so člani Uradniškega sveta prav tako soglasno podprli.

* 1. ***Selekcijski postopki uradnikov na položaju***

V skladu z določbami ZJU Uradniški svet skrbi za izvajanje izbire uradnikov na položaju[[5]](#footnote-5) po sprejetih Standardih strokovne usposobljenosti in Poslovniku o delovanju posebnih natečajnih komisij. Na sejah so si člani redno izmenjavali svoje izkušnje z vodenjem posebnih natečajnih komisij. Člani Uradniškega sveta so iz razprav pod to točko zaznali trend zmanjševanja števila prijav na posebne javne natečaje glede na pretekla leta, kar potrjujejo tudi podatki v tabeli 1. Iz slednje jasno izhaja, da sta se v letu 2021 v primerjavi s preteklimi leti v povprečju na posebni javni natečaj prijavila zgolj 2,057 kandidata, za razliko od obdobja pred letom 2019, ko so se v povprečju na posebni javni natečaj prijavili več kot trije oziroma štirje kandidati.

*Tabela 1: Povprečno število prijav na objavljeni PJN v obdobju od 2015 do 2021*

|  |  |  |  |
| --- | --- | --- | --- |
| Leto | Število objavljenih PJN (posebnih javnih natečajev) | Število prijav | Povprečno število prijav na objavljeni PJN |
| 2015 | 35 | 165 | 4,714 |
| 2016 | 37 | 127 | 3,432 |
| 2017 | 43 | 146 | 3,395 |
| 2018 | 37 | 124 | 3,351 |
| 2019 | 70 | 183 | 2,641 |
| 2020 | 52 | 136 | 2,615 |
| 2021 | 70 | 144 | 2,057 |

Prav tako pa so člani Uradniškega sveta zaznali, da na posebne javne natečaje vse pogosteje prispe zgolj ena prijava. Iz tabele 2 izhaja, da je takšnih primerov kar 41,4%[[6]](#footnote-6). Zgolj v 25,7% primerov pa so v letu 2021 na objavljeni posebni natečaj prispele več kot 3 prijave, pri čemer je v večini primerov šlo za prijave za posebne javne natečaje za izbiro načelnikov upravnih enot, na katere sicer praviloma prispe več prijav kot na javne natečaje za ostale položaje. Nižje število prijav posledično pomeni tudi ožji krog kvalitetnih oz. primernih kandidatov, med katerimi lahko izbira funkcionar, ki je uradniku na položaju nadrejen.

*Tabela 2: Število prijav na objavljeni PJN v letu 2021*

|  |  |
| --- | --- |
| Število prijav | Število javnih natečajev s tem številom prijav v letu 2021 |
| 0 | 4 |
| 1 | 29 |
| 2 | 19 |
| 3 | 6 |
| 4 | 4 |
| 5 | 5 |
| 6 | 3 |

Trend upada prijav člani Uradniškega sveta med drugim pripisujejo zlasti določbi petega odstavka 83. člena ZJU, ki funkcionarju omogoča razrešitev uradnika na položaju brez obrazložitve v letu dni od nastopa funkcije oz. položaja, kar po mnenju članov nedvomno negativno vpliva na motivacijo potencialnih kandidatov, poleg navedenega pa tudi imenovanje vršilcev dolžnosti pri drugih potencialnih kandidatih vzbudi vtis kot da je položajno uradniško delovno mesto že vnaprej zasedeno. Upad števila prijav je po mnenju članov Uradniškega sveta povezan tudi z nestimulativnostjo obstoječega plačnega sistema. Svoj pogled na navedeno problematiko so predstavili tudi ministru, pristojnemu za javno upravo, in sicer na 50. redni seji.

Po mnenju Uradniškega sveta je treba k ureditvi položaja najvišjih uradnikov v državni upravi pristopiti celostno, ne zgolj z vidika primernosti zakonske ureditve o razrešitvi ter primernega nagrajevanja, pač pa bi bil potreben tudi razmislek o ustreznosti ureditve drugih pravic,ki so jih deležni uradniki na položaju po prenehanju položaja, tako tisti, ki imajo delovno razmerje za nedoločen čas kot tisti, ki imajo delovno razmerje za določen čas (zagotovitev ustreznega delovnega mesta po prenehanju položaja, višina odpravnine v primeru prenehanja pogodbe o zaposlitvi ipd.).

**2. Vloga strokovne službe Ministrstva za javno upravo pri delu Uradniškega sveta in posebnih natečajnih komisij**

V skladu z določilom petega odstavka 178. člena ZJU je strokovna služba opravljala strokovno-tehnična in administrativna opravila za Uradniški svet in skrbela za pripravo predlogov dnevnega reda, gradiv za obravnavo, vabil, zapisnikov, zahtevkov za izplačilo sejnin, realizacijo sklepov in vodila statistiko. Ob navedenem je strokovna služba skrbela tudi za strokovno-tehnično in administrativno podporo posebnim natečajnim komisijam, in sicer z zbiranjem prijav kandidatov, datumskim usklajevanjem sej posebnih natečajnih komisij in vabljenjem kandidatov, s pripravo osnutkov sklepov o strokovni (ne)primernosti prijavljenih kandidatov, pripravo zahtevkov za izplačilo sejnin članom posebnih natečajnih komisij ter s posredovanjem seznamov primernih kandidatov z vsemi potrebnimi prilogami.

Strokovna služba je v letu 2021 pripravila vsa potrebna gradiva za redne in dopisne seje Uradniškega sveta. Tudi v letu 2021 je Uradniški svet zaradi epidemije covid-19 s pomočjo strokovne službe večino rednih sej Uradniškega sveta in sej posebnih natečajnih komisij izvedel v spletni obliki. Zaradi sprejetja novih Standardov strokovne usposobljenosti je pripravila spremembe in dopolnitve Poslovnika o delu posebnih natečajnih komisij in njun čistopis. Ob tem je pripravila tudi vzorec nove objave posebnega javnega natečaja ter vse organe obvestila o spremembi izbirnega postopka. Za namen izvajanja testiranja vodstvenega potenciala je vzpostavila evidenco obdelave osebnih podatkov, izvedla evidenčne postopke za izbiro zunanjega izvajalca ter izvedla vse aktivnosti za sklenitev pogodbe o izvajanju storitev testiranja.

Strokovna služba je tudi nudila tehnično pomoč pri izvedbi spletnih sej, in sicer tako članom posebnih natečajnih komisij kot tudi kandidatom. Za člane Uradniškega sveta je pripravila priročnik o delu Uradniškega sveta in posebnih natečajnih komisij. Izvedla je tudi vse aktivnosti v zvezi z vpogledi neizbranih kandidatov v gradivo izbirnega postopka in vloge izbranih kandidatov. V upravnem sporu je pripravila odgovore na tožbe ter pripravljalne vloge. Za potrebe obveščanja javnosti o delu Uradniškega sveta in njegovih posebnih natečajnih komisij je strokovna služba v sodelovanju s Službo za odnose z javnostmi v MJU pripravljala odgovore na novinarska vprašanja o poteku posebnih natečajnih postopkov, urejala pa je tudi spletno stran Uradniškega sveta, kjer je zlasti objavljala aktualne sestave posebnih natečajnih komisij.

Strokovna služba je v celoti izvedla tudi volitve treh novih članov Uradniškega sveta, ki jih v skladu z ZJU izmed sebe izvolijo uradniki z nazivom prve in druge stopnje v organih državne uprave, in sicer na neposrednih in tajnih volitvah. V ta namen je najprej vzpostavila komunikacijo z Uradom predsednika Republike Slovenije in uskladila vse potrebno za razpis volitev in imenovanje volilne komisije, kar je v skladu z določbami ZJU v pristojnosti predsednika republike. V nadaljevanju je strokovna služba vzpostavila volilne imenike in jih ažurirala v sodelovanju s kadrovskimi službami posameznih ministrstev. Strokovna služba je vodila kandidacijski postopek in hkrati pripravljala vse potrebno za izvedbo neposrednih volitev in volitev po pošti. Po tem, ko se je izoblikovala kandidatna lista, je strokovna služba ročno razposlala volilno gradivo za volilne upravičence, ki so želeli glasovati po pošti ter za volilne upravičence v tujini. Pripravila je seznam volišč in poskrbela za vzpostavitev volilnih odborov, ki jih je imenovala volilna komisija in ki so izvedli volitve na dan glasovanja. Strokovna služba je pripravila vso volilno gradivo, vodila izobraževanja za volilne odbore in organizirala aktivnosti na dan pred volitvami oz. na dan samih volitev. Po končanih volitvah je zbrala rezultate in pripravila poročilo za volilno komisijo. Poleg vsega navedenega je skrbela tudi za ažurno obveščanje o vseh aktivnostih v zvezi z volitvami na spletni strani Uradniškega sveta.

**3. Statistični podatki**

V letu 2021 se je Uradniški svet sestal na devetih rednih sejah in sedmih dopisnih sejah. Podanih je bilo 69 predlogov za začetek postopka posebnih javnih natečajev in imenovanih 66 posebnih natečajnih komisij, od tega je bilo 26 ponovitev postopkov posebnih javnih natečajev. Izvedenih je bilo 88 sej posebnih natečajnih komisij.

Iz statističnega prikaza, ki je priloga tega poročila, je razvidno število prijavljenih kandidatov na posebne javne natečaje po spolu, prav tako po spolu pa je razvidno tudi število kandidatov, ki so se uvrstili v izbirni postopek in število kandidatov, ki so bili ocenjeni kot primerni za položajna uradniška delovna mesta, za katera so kandidirali.

 Andrej VERHOVNIK MAROVŠEK

 predsednik Uradniškega sveta

**PRILOGA:**

- Statistični prikaz prijavljenih kandidatov na posebne javne natečaje v letu 2021

**PRILOGA – STATISTIČNI PRIKAZ PRIJAVLJENIH KANDIDATOV NA JAVNE NATEČAJE V**

**PRISTOJNOSTI URADNIŠKEGA SVETA V LETU 2021**

Na 70 posebnih javnih natečajev, objavljenih v letu 2021, se je skupno prijavilo 144 kandidatov, od tega 46 žensk in 98 moških.

Od 144 prijavljenih kandidatov je bilo 110 kandidatov uvrščenih v izbirni postopek, pri čemer je bilo 71 kandidatov primernih, 39 pa ne. Zaradi neizpolnjevanja pogojev 4 kandidati v postopek niso bili uvrščeni, 30 kandidatov pa je odstopilo.

Izmed 36 žensk, ki so bile uvrščene v izbirni postopek, je bilo primernih 23 oziroma 64%. Izmed 74 moških, uvrščenih v izbirni postopek je bilo primernih 48 oziroma 65%.

Med vsemi prijavljenimi kandidati prevladujejo kandidati stari nad 55 let (35%), sledijo pa kandidati, stari od 35 do 44 let (23% vseh kandidatov).

Med **primernimi kandidati** prevladujejo kandidati, stari med 35 in 44 let (32% vseh primernih kandidatov), sledijo pa kandidati, stari nad 55 let (30% vseh primernih kandidatov).

Med **neprimernimi kandidati** ni večjih odstopanj, največ je kandidatov, starih nad 55 let.

Med vsemi **prijavljenimi kandidati** je bilo 43% kandidatov zaposlenih v organu, ki je razpisal javni natečaj, 39% takih kandidatov, ki so bili v času prijave zaposleni izven državne uprave in 18% kandidatov zaposlenih drugje v državni upravi.

Med vsemi **primernimi kandidati** pa je bilo 66% takih kandidatov, ki so bili v času prijave zaposleni v organu, ki razpisuje postopek, 21% je bilo zaposlenih drugje v državni upravi, medtem ko je bilo 13% primernih kandidatov v času kandidature zaposlenih izven državne uprave.

1. Št. 0130-1/2021/11 z dne 15. 2. 2021, objavljeni na https://www.gov.si/zbirke/delovna-telesa/uradniski-svet/ . [↑](#footnote-ref-1)
2. Priročnik za presojanje in razvoj kompetenc, <https://www.gov.si/assets/ministrstva/MJU/SUKV/VKM/Prirocnik-za-uporabo-kompetencnega-modela-ter-presojanje-in-razvoj-kompetenc-za-vodje.pdf> . [↑](#footnote-ref-2)
3. Uradni list RS, št. 123/2021. [↑](#footnote-ref-3)
4. Uradni list RS, št. 95/21. [↑](#footnote-ref-4)
5. Generalnih direktorjev, generalnih sekretarjev, predstojnikov organov v sestavi ministrstev, predstojnikov vladnih služb in načelnikov upravnih enot. [↑](#footnote-ref-5)
6. V letu 2021 je bilo objavljenih 70 posebnih javnih natečajev. [↑](#footnote-ref-6)